KIO hpe hpyen madung hku gasat na Myen dawdan
- In Jinghpaw Mungmasa
- Last Updated on 26 July 2011
- By KNG
- Hits: 5212
Myen asuya n’nan gaw Wunpawng Mungdan Shanglawt Hpung (KIO) hpe gasat na masing dawdan sai lam, kam ging ai mungdan daju Naypyitaw shiga lawk tsun ai.
KIO hpe hpyen madung hku masat nna gasat na lam hpe, hpyendap juk tek ai Myen asuya gaw, lai wa sai bat laman dawdan ai re lam, chye lu ai.
Ndai shiga hpe ndau shana ai lam n nga ai zawn, ya ten du hkra, KIO hpe gasat ai lam mung n nga shi ai re.
Maning October 15 hta, Myen gaw KIO hpe “gumlang hpung (tawng-chyan-tu tu-pung)” ngu, tara shang masat dat sai.
Myen a masat ai lam hpe KIO n hkap la ai sha, “KIO gaw simsa lam lu hkra shakut nga ai hte mungdan kata Panglung myit jasat bai asak jahkrung na shakut nga ai lam,” Htai mungdan Bangkok mare kaba na, N/T KIO Maigan Kyit Hkai lithkam Dukaba James Lum Dau tsun ai.
Jarit Sin Dap (Border Guard Force) dap hkrang galai shai lam hpe KIO n hkap la ai majaw, uhpung lahkawng lapran galaw tawn ai 1994 Simsa Lam Ga Sadi hpe Myen maga shawng jahten kau ai re.
KIO gaw Myen hte simsa ai ladat hte saboi ntsa mungmasa bawngban hparan mayu ai majaw, simsa lam la nna, hpyendap ara 2008 Mungdan a Gawda ai Tara Kanu hpe mung madi shadaw ya sai re.
Raitim, ya ten du hkra, Myen gaw KIO hte mungmasa bawngban lam n galaw ai sha, hpyen masa hku sha ganawn nga ai re.
Dai re majaw, koi yen n lu byin wa chye ai Myen a htu gasat majan a matu, KIO gaw tinang uhpung kata hpyen masa hkyen lajang ai zawn, Myen-Htai ga jarit e mung rawt malan hpung daphpawm, “United Nationalities Federal Council (UNFC)”, dai ning February hta woi awn hpaw sai re.
UNFC gaw hpyen masa mung masa n-gun lahkawng hte, ginjaw Myen gumshem asuya hpe ninghkap nhtawm, amyusha yawng a rap ra ai ahkaw ahkang nga ai, jet ai democracy munghpawm hpe gawde sa wa na yaw shada tawn ai.
Ya ten, ndai daphpawm hta laknak hpai hte laknak n hpai ai uhpung uhpawng 12 jan shanglawm ai.
Lama na, Myen-KIO lapran majan byin wa na rai jang gaw, Lahta Sam mung KIA Dap Ba 4 ginra kaw shawng hpang wa mai ai lam, hpyen masa yu maram ai ni tsun nga ma ai.
Dap ba 4 hpe hkra jang gaw, kaga shara de mung maren sha manghkang byin na re lam hpe, KIO gaw Myen hpe jau kaw nna sadi jaw tawn sai re.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn